
Uznesenie Okresný súd Stará Ľubovňa v exekučnej veci oprávneného : Slovenská konsolidačná, a.s., Cintorínska 21, 814 99 Bratislava, IČO : 35776005 proti povinnému: JUDr. Lenka Hričindová, Floriánska 19, 040 01 Košice správca konkurznej podstaty úpadcu : Výrobno - obchodné podielnícke družstvo Plaveč v konkurze, Plaveč, IČO: 00 222 445, v konaní o vymoženie 2 805,91 eur takto rozhodol: I. Súd p r i z n á v a trovy exekúcie súdnemu exekútorovi JUDr. Dušanovi Sopkovi Exekútorský úrad so sídlom Okružná 17, 059 21 Svit vo výške 53,24 eur a u k l a d á oprávnenému, aby tieto trovy uhradil súdnemu exekútorovi v lehote 15 dní od právoplatnosti tohto uznesenia. odôvodnenie: 1. Dňa 5.1.1999 bola tunajšiemu súdu doručená žiadosť súdneho exekútora o udelenie poverenia na vykonanie exekúcie, a to na základe návrhu pôvodného oprávneného (Sociálna poisťovňa) na vykonanie exekúcie zo dňa 17.11.1998 a exekučného titulu – platobný výmer Sociálnej poisťovne, pobočky Stará Ľubovňa č. 113/1998 zo dňa 24.7.1998. Súd udelil poverenie súdnemu exekútorovi dňa 11.1.1999 pod číslom 5710 *001825. Dňa 11.1.2000 doručil súdny exekútor Mgr. Ján Jurašovský oznámenie o vyhlásení konkurzu a žiadal priznať trovy vo výške 53,24 eur ( 1 604,- Sk). Uznesením Krajského súdu v Košiciach sp. zn. 1K 154/96 zo dňa 14.12.1999 bol na majetok povinného vyhlásený konkurz. Uznesením Okresného súdu Stará Ľubovňa č.k.4Er/15/1999-62 zo dňa 28.1.2010 súd pripustil zmenu účastníka konania na strane oprávneného tak, že do konania na miesto doterajšieho oprávneného vstúpila spoločnosť Slovenská konsolidačná, a.s., Cintorínska 21, 814 99 Bratislava, IČO: 35776005. 2. Dňa 1.7.2016 bol odvolaní poverený súdny exekútor Mgr. Ján Jurašovský a jeho nástupcom sa stal JUDr. Dušan Sopko. 3. Uznesením Okresného súdu Stará Ľubovňa sp. zn. 4Er/15/1999 zo dňa 1.3.2024 I. výrokom súd exekúciu zastavil. II. výrokom účastníkom náhradu trov konania nepriznal a III. výrokom priznal súdnemu exekútorovi nárok na náhradu trov exekúcie voči oprávnenému, pričom o výške náhrady trov exekúcie rozhodne súd po právoplatnosti tohto rozhodnutia samostatným uznesením, ktoré vydá súdny úradník. Predmetné uznesenie nadobudlo právoplatnosť dňa 26.4.2024. 4. Podľa § 200 ods. 5 EP (v znení účinnom do 31.3.2017), ak súd rozhodne o zastavení exekúcie, rozhodne aj o tom, kto a v akej výške platí trovy exekúcie. 5. Podľa § 30 cit. vyhl., v exekučných konaniach začatých do 31. marca 2017 patrí exekútorovi odmena a náhrady podľa predpisov účinných do 31. marca 2017. 6. Podľa § 203 ods. 3 EP (v znení účinnom do 31.3.2017), ak sa exekúcia zastaví z dôvodu, že na majetok povinného bol vyhlásený konkurz, nevyhnutné trovy exekúcie znáša oprávnený a súd bez zbytočného odkladu na návrh exekútora rozhodne o ich výške.
7. Vo vzťahu k náhrade trov exekučného konania a k aplikácii ustanovenia § 203 ods. 3 EP súd uvádza, že síce exekučné konanie začalo doručením návrhu na vykonanie exekúcie súdnemu exekútorovi a ustanovenie § 203 ods. 3 EP bolo do Exekučného poriadku zakotvené až zákonom č. 348/2011 Z.z. účinným od 1. januára 2012 súd toto ustanovenie aplikoval aj na toto konanie. Zákonom č. 348/2011 Z.z. zákonodarca upravil rozhodovanie o trovách exekúcie po vyhlásení konkurzu na majetok povinného, pričom tento zákon neupravil prechodné ustanovenia k tejto otázke. Vzhľadom na skutočnosť absentujúceho prechodného ustanovenia bol súd tohto názoru, že keďže ide o procesné ustanovenie je priamo okamžite aplikovateľné. Keďže absentuje prechodné ustanovenie o ultraaktivite procesnej normy je priamo aplikovateľné aj na konania začaté pred jeho účinnosťou a teda aj na konania spravujúce sa Exekučným poriadkom v znení účinnom do 31.5.2011. O trovách exekúcie rozhodol súd v súlade s citovanými ustanoveniami § 196 EP v znení účinnom do 31.3.2017, pričom na ich náhradu súd zaviazal v zmysle § 203 ods. 3 EP oprávneného. 8.Podľa § 14 ods. 1 písm. a), písm. b) vyhl č. 288/1995 o odmenách a náhradách súdnych exekútorov v znení účinnom do 30.04.2008, ak je súdny exekútor vylúčený z vykonávania exekúcie alebo ak exekúciu súd zastaví, odmena súdneho exekútora za výkon exekučnej činnosti sa určuje a) podľa počtu hodín účelne vynaložených na exekúciu, b) paušálnou sumou za jednotlivé úkony exekučnej činnosti. 9.Podľa § 14 ods. 2 cit. vyhl. v znení účinnom do 30.04.2008, základná hodinová sadzba podľa ods.1 písm. a) je 200 Sk za každú aj začatú hodinu. Súdny exekútor je povinný vyhotoviť časovú špecifikáciu jednotlivých úkonov exekučnej činnosti. 10.Podľa § 14 ods. 3 cit. vyhl. v znení účinnom do 30.04.2008, paušálna suma za každý jednotlivý úkon exekučnej činnosti je 100 Sk. 11.Podľa § 15 ods. 1 cit. vyhl. v znení účinnom do 30.04.2008, paušálnou sumou sa odmeňujú tieto úkony exekučnej činnosti: a) získanie poverenia na vykonanie exekúcie, b) doručenie príkazu na začatie exekúcie, c) doručenie upovedomenia o začatí exekúcie, d) doručenie exekučného príkazu, e) doručenie upovedomenia o spôsobe exekúcie, f) doručenie rozhodnutia súdu vydaného v exekučnom konaní, g) každé zisťovanie bydliska povinného, h) každé zisťovanie platiteľa mzdy povinného, i) každé zisťovanie účtu povinného, j) každé ďalšie zisťovanie majetku povinného. 12.Podľa § 22 ods. 1 cit. vyhl. v znení účinnom do 30.04.2008, súdnemu exekútorovi patrí popri odmene aj náhrada hotových výdavkov účelne vynaložených v súvislosti s vykonávaním exekučnej činnosti; táto náhrada zahŕňa najmä cestovné náhrady, poštovné a telekomunikačné výdavky, znalecké náhrady a poplatky. 13.Podľa § 25 cit. vyhl. v znení účinnom do 30.04.2008, v odmene súdneho exekútora je zahrnutá aj náhrada za administratívne práce vykonané v súvislosti s exekučnou činnosťou 14. Podľa § 6 cit. vyhl. v znení účinnom do 30.04.2008, odmena za zriadenie exekučného záložného práva na nehnuteľnosti je 1 000 Sk za každú takto zexekvovanú nehnuteľnosť. 15. O trovách exekúcie súd rozhodol v súlade s cit. § 203 ods. 3 zák. č. 233/1995 Z. z. a v súlade s §§ 6,14, 15 a 22 vyhl. MS SR č. 288/1995 Z. z. o odmenách a náhradách súdnych exekútorov účinnej do 30.4.2008 tak, že súd priznal exekútorovi trovy exekúcie vo výške 53,24 eur a zaviazal oprávneného, aby ich uhradil exekútorovi v lehote 15 dní od právoplatnosti tohto uznesenia. Tieto trovy pozostávajú z: -podľa § 6 cit. vyhlášky – odmena za zriadenie ex. záložného práva 33,19 eur
-podľa § 14 ods. 1 písm. a) prijatie návrhu, založenie spisu, preštudovanie materiálu – 1 hod.. – 6,64 eur -podľa § 14 ods. 1 písm. b) cit. vyhl. v spojení s § 15 cit. vyhl. - paušálna odmena - získanie poverenia na vykonanie exekúcie 3,32 eur - doručenie upovedomenia o začatí exekúcie– 3,32 eur - doručenie exekučného príkazu – 3,32 eur - podľa § 22 cit vyhl. poštovné 3,45 eur Trovy exekúcie celkom: 53,24 eur. Poučenie: Proti tomuto uzneseniu je prípustná sťažnosť, ktorú môže podať ten, v koho neprospech bolo uznesenie vydané v lehote 15 dní od doručenia uznesenia na súde, ktorý napadnuté uznesenie vydal. V sťažnosti sa má popri všeobecných náležitostiach podania uviesť, proti ktorému uzneseniu smeruje, v čom sa postup alebo uznesenie súdu považuje za nesprávne a čoho sa sťažovateľ domáha. Rozsah, v akom sa uznesenie napáda, môže sťažovateľ rozšíriť len do uplynutia lehoty na podanie sťažnosti. V sťažnosti možno uvádzať nové skutočnosti a dôkazy, ak je to so zreteľom na povahu a okolnosti sporu možné a účelné.

